
Előterjesztés
a Közgyűlés részére
Tisztelt Közgyűlés!
Budapest hagyományosan erős és sokrétű civil szférával rendelkező nagyváros. A civil aktivitások ennek megfelelően nagy hatással vannak a városban élő közösségek életére, a civilek által biztosított társadalmi szolgáltatások sok esetben szervesen egészítik ki az állami, önkormányzati szolgáltatásokat, vagy épp hiánypótló jellegűek.
Az önkormányzat civil szervezetekkel folytatott konzultációja strukturált formában, fővárosi rendelet által szabályozott módon történik, a civil szervezetek önszerveződése által meghatározott szakterületeken. A városban működő civil és társadalmi szervezetekkel folytatott együttműködés fenntartása és fejlesztése úgy a konzultáció formáját, tartalmát és a folyamatba bevont szakterületeket érintő módon is érdeke az önkormányzatnak. E kapcsolatrendszer mennyiségi és minőségi mutatók mentén történő előmozdítása, a társadalmi szereplők párbeszédéből fakadó szinergikus hatások használata és a szubszidiaritási elv rendszerszerű, tudatos alkalmazása több irányban is pozitív hatást gyakorolhat a város közösségeinek és az önkormányzatiság szerveinek és intézményrendszerének kapcsolatára, a társadalmi szereplők bevonásán, a velük folytatott közös tervezési folyamatokon és partnerségre építő végrehajtáson alapuló tevékenységek fejlesztésére.
A „Közigazgatási partnerségi kapcsolatok erősítése” elnevezésű pályázat célja a közigazgatási szervek és a társadalmi szervezetek közötti partnerségi kapcsolati hálók kialakítása, illetve szorosabbra fonása, a közigazgatás és a civil szféra közötti együttműködések közvetlen támogatása. 
Egy megerősödött, helyi kezdeményezésű, szervezeti szinten megvalósuló együttműködési rendszer kialakítása és megszilárdítása hozzájárul a makroszinten működő konzultációs formációk tevékenységének támogatásához. A stratégiai partnerség helyi és ágazatközi partneri intézményesített formáinak működését a szakmai háttér megerősítése támogatja, a különböző szereplők összefogásának ösztönzését, a partnerek kapacitásának, szakmai felkészültségének fejlesztését foglalja magában.
Ezen konstrukció célja, tekintettel a Magyarország helyi önkormányzatairól szóló 2011.évi CLXXXIX. törvény (a továbbiakban: Mötv.) és a járások kialakításáról, valamint egyes ezzel összefüggő törvények módosításáról szóló 2012. évi XCIII. törvény (a továbbiakban: Járási tv.) rendelkezéseinek megfelelően változó közigazgatási feladatokra, a közigazgatási partnerségi kapcsolatok erősítése, a „hálózatosodás” támogatása úgy, mint:
- A befogadó készség növelése, mind a közigazgatás, mind a civil szféra és mind az érintett település/szakterület tekintetében,
- A partnerség erősítése által a közéleti aktivitás fokozása, innovatív kezdeményezések támogatása (helyi, regionális, járási, önkormányzati, illetve országos szerveződések, kerekasztalok, fórumok),
- Strukturált normaalkotás, döntéshozatal folyamatában való részvétel lehetőségének megteremtése.
- Jogszabályi változás következtében a település/szakterület életét, tevékenységét érintő kérdések, azonosítható problémák kezelése.
- A partnerség, a konzultáció fejlesztése, amely hatékonyabbá teszi a közigazgatás döntés-előkészítési mechanizmusait is.
Cél továbbá a partnerség tartalmi és formai elemeinek bővítése. (Információátadási, részvételi, konzultációs fórumok átalakítása, továbbfejlesztése.) A fejlesztés magában foglalja a partnerségi mechanizmusok és szereplők kapacitásbővítését, amely kiterjed az együttműködéshez szükséges képességek és készségek képzés útján történő fejlesztésére, a hálózat építési-fejlesztési tevékenységekre, a párbeszéd erősítésének szakmai nyilvánosságára és a társadalmi partnerekkel közösen vállalt cselekvési programok kialakítására, közös tevékenységek ellátására. A Foglalkoztatási Civil Kerekasztal létrehozásának célja: a civil-önkormányzati-intézményi partnerség erősítése által a közéleti aktivitás fokozása, az innovatív kezdeményezések támogatása, a döntéshozatal folyamatában való részvétel lehetőségének megteremtése. A partnerség, a konzultáció fejlesztése, amely hatékonyabbá teszi a közigazgatás döntés-előkészítési mechanizmusait, illetve a szakmai párbeszéd és nyilvánosság erősítése. A Foglalkoztatási civil kerekasztalba 10-15 olyan civil/nonprofit szervezet meghívását javasoljuk, amelyek a fent nevezett célcsoportokkal, illetve általában a tartós munkanélküliekkel (is) foglalkoznak, számukra komplex, a társadalmi be-/visszailleszkedést segítő programokat működtetnek.

A pályázati konstrukció meghirdetésekor a támogatásra rendelkezésre álló keretösszeg 400 000 000 forint. Jelen pályázati kiírás forrását az Európai Szociális Alap, és Magyarország költségvetése társfinanszírozásban biztosítja.
Jelen pályázati kiírás keretében kizárólag konzorcium nyújthat be pályázatot. A konzorcium tagjai lehetnek települési és területi önkormányzatok, önkormányzati társulások (Magyarország helyi önkormányzatairól szóló 2011. évi CLXXXIX. törvény alapján), főpályázók pedig kizárólag e szervezetek közül kerülhetnek ki.
A konzorciumvezető önkormányzat kizárólag olyan konzorciumot alakíthat ki, amelynek minimum egy tagja olyan civil szervezet, amelynek a létesítő okiratában megjelölt működési területe országos hatókörű. A projektet Magyarország területén kell megvalósítani azzal, hogy biztosítani kell a projekt eredményeinek országos hasznosulását.
A pályázati kiírás nyomán elnyerhető támogatás mértéke a projekt összes elszámolható költségének 100 százaléka, összege minimum 10 millió Ft, maximum 20 millió forint lehet. A Fővárosi Önkormányzat részéről a pályázat nem igényel pénzügyi ráfordítást.
Kérem a Tisztelt Közgyűlést a határozati javaslatok elfogadására.

Határozati javaslat
A Fővárosi Közgyűlés úgy dönt, hogy:

egyetért és jóváhagyja, hogy Budapest Főváros Önkormányzata pályzatot nyújtson be az „ÁROP-1.A.6-2013” című pályázati felhívásra. Felkéri a főpolgármestert, hogy gondoskodjon a pályázat dokumentumainak aláírásáról és benyújtásáról.
határidő:	2013.06.30.
felelős: 	Tarlós István főpolgármester

jóváhagyja, megköti a Budapest Főváros Önkormányzata és Nonprofit Humán Szolgáltatók Országos Szövetsége közötti Konzorciumi együttműködési megállapodást a 2. számú melléklet szerinti tartalommal, és felkéri a főpolgármestert, hogy gondoskodjon annak aláírásáról.
határidő:	2013.06.30.
felelős: 	Tarlós István főpolgármester

Határozathozatal módja: egyszerű szavazattöbbség.

Budapest, 2013. június „   ”
	Dr. Szentes Tamás
főpolgármester-helyettes

	Sárádi Kálmánné dr.

